後庭怨
作者：王諲
朝代：唐

paragraphs: 君不見紅閨少女端正時，夭夭桃李仙容姿。
幸得君王憐巧笑，披香殿裏薦蛾眉。
蛾眉雙雙人共進，常恐妾身從此擯。
甄妃爲妬出層宮，班女因猜下長信。
長信宮門閉不開，昭陽歌吹風送來。
夢中魂魄猶言是，覺後精神尚未迴。
念君嬌愛無終始，使妾長啼後庭裏。
獨立每看斜日盡，孤眠直至殘燈死。
秋日聞蟲翡翠簾，春晴照面鴛鴦水。
紅顏舊來花不勝，白髮如今雪相似。
傳聞紈扇恩未歇，預想蛾眉上初月。
如君貴僞不貴真，還同棄妾逐新人。
借問南山松葉意，何如北砌槿花新。